ደቡብ ኮሪያ ለኢትዮጵያ በሳይንስ፣ በቴክኖሎጂና በሌሎችም መስኮች የምታደርገውን ድጋፍ አጠናክራ እንድትቀጥል ጥሪ ቀረበ
 ደቡብ ኮሪያ ለኢትዮጵያ በሳይንስ፣ በቴክኖሎጂና በሌሎችም መስኮች የምታደርገውን ድጋፍ አጠናክራ እንድትቀጥል አፈ-ጉባዔ አባዱላ ገመዳ ጥሪ አቀረቡ፡፡ አፈ-ጉባዔ አባዱላ በደቡብ ኮሪያ ፓርላማ የኮሪያ ኢትዮጵያ የወዳጅነት ቡድን ሊቀመንበር ዶክተር ኪም ቹን ከተመራው ልዑክ ጋር ትናንት በተወያዩበት ወቅት እንደገለጹት ኢትዮጵያ ከአገሪቱ ጋር የምታደርገውን ሁለገብ ትብብር ለማጠናከር ዝግጁ ናት፡፡ በሁለቱ አገራት መካከል ያለውን በደም የተሳሰረ ግንኙነት ወደፊትም በተጠናከረ ሁኔታ ለመቀጠል ኢትዮጵያ በአጭር ጊዜ ውስጥ ከፍተኛ የኢኮኖሚ ዕድገት ካስመዘገበችው ደቡብ ኮሪያ ልምድ ለመቅሰም ፍላጎት እንዳላት አስታውቀዋል፡፡ ደቡብ ኮሪያ ለኢትዮጵያ በኢኮኖሚ ዕድገት፣ በዴሞክራሲያዊ ሥርዓት ግንባታና በሌሎችም መስኮች አርአያ እንደሆነችም ገልጸዋል፡፡ በኢትዮጵያ የተለያዩ የኮሪያ ኩባንያዎች መዋለ ንዋያቸውን በማፍሰስ በተለያዩ የኢንቨስትመንት መስኮች መሰማራታቸውንና ይህም የዕውቀትና የቴክኖሎጂ ሽግግር በማድረግ የሁለቱ አገራት ትብብር ለማጠናከር ምቹ ሁኔታ እንደሚፈጥር ተናግረዋል፡፡ኢትዮጵያ በሁለቱ አገራት ፓርላማዎች መካከል የሚደረገውን ትብብር ወደ ላቀ ደረጃ ለማሸጋገር ዝግጁ መሆኗንም አመልክተዋል፡፡ እንደ አፈ-ጉባዔ አባዱላ ገለጻ ኢትዮጵያ በአፍሪካ አገራት ሠላምና መረጋጋት እንዲሰፍን የሠላም አስከባሪ ኃይል ወደ ተለያዩ አገራት የላከች ሲሆን አፍሪካውያን የሚያጋጥሟቸውን ችግሮች በራሳቸው እንዲፈቱ የመሪነት ሚና እየተጫወተች ነው፡፡ የደቡብ ኮሪያ ሕዝብና መንግሥት ለኢትዮጵያ እያደረጉ ላሉት ድጋፍም ምስጋና አቅርበዋል፡፡ የደቡብ ኮሪያ ፓርላማ የኮሪያ ኢትዮጵያ የወዳጅነት ቡድን ሊቀመንበር ዶክተር ኪም ቹን አገራቸው በሳይንስ፣ በቴክኖሎጂና በሌሎችም መስኮች ከኢትዮጵያ ጋር የምታደርገውን ትብብር አጠናክራ እንደምትቀጥል አረጋግጠዋል፡፡በሁለቱ አገራት መካከል ያለውን በደም የተሳሰረ ግንኙነት ወደፊት በተጠናከረ መልኩ ለመቀጠል የአገራቸው መንግሥትና ሕዝብ ፍላጎት መሆኑን ገልጸዋል፡፡ ደቡብ ኮሪያ በአጭር ጊዜ ውስጥ ያስመዘገበችውን ከፍተኛ የኢኮኖሚ ዕድገትና በሳይንስና ቴክኖሎጂ መስክ ያላትን ልምድ ለማካፈል ዝግጁ መሆኗንም አስታውቀው፤ አገሪቱ ለኮሪያ ዘማቾች ቤተሰቦች የምታደርገው ድጋፍ ወደፊትም በተጠናከረ መልኩ እንደሚቀጥል ገልፀዋል።በሕዝብ ተወካዮች ምክር ቤት የኢትዮ – ኮሪያ ወዳጅነት ቡድን ሊቀመንበር አቶ አቢይ አሕመድ እንደገለጹት የሁለቱ አገራት የፓርላማ የወዳጅነት ቡድን የተቋቋመው ከአንድ ዓመት በፊት ነው፡፡ በሁለቱ አገራት መካከል የሚደረገው ትብብር ግን ረጅም ዓመታት ማስቆጠሩንና ከ50 ዓመታት በፊት በኮሪያ ጦርነት ወቅት 120 ያህል ኢትዮጵያውያን የኮሪያ ዘማቾች ከደቡብ ኮሪያ ጎን በመሰለፍ የሕይወት መስዕዋትነት መክፈላቸውን ተናግረዋል፡፡